དེས་ན་རྩོམ་མཁན་རང་ཉིད་ལ་ཤེས་བྱའི་ཟབ་ཚད་ཟབ་ཏུ་གཏོང་བར་ཅི་འདྲ་ཞིག་བྱ་དགོས་མིན་ཐད་ལ་༧རྗེ་རིན་པོ་ཆེའིབླ་ན་མེད་པའི་རིན་པོ་ཆེ་གསུམ་གྱི་གཏམ་གྱི་སྦྱོར་བལསརིག་ལམ་ཕྲ་མོ་ཕྱེད་པའི་རྣམ་དཔྱོད་དང་།།གཞུང་ལུགས་གདམས་པར་ཤར་བའི་ཉམས་ལེན་དང་།།ཚིག་སྦྱོར་ཚུལ་ལ་མཁས་པའི་ངག་གི་དཔལ།།ས་སྟེང་འདི་ན་རིན་ཆེན་རྣམ་གསུམ་སྣང་།།ཞེས་རྩོམ་མཁན་ལ་གནས་ལུགས་ལེགས་པར་འབྱེད་པའི་རྣམ་དཔྱོད་སྟེ་སྒྲ་དང་ཚད་མའི་གོ་ཆ་བརྟན་པོ་ལྡན་དགོས་པ་དང་།གང་སྦྱངས་བྱའི་གནས་ཀྱི་རིག་གཞུང་དག་ལ་རྒྱུས་ལོན་གྱིས་ཉམས་ལེན་བྱ་དགོས་ཤིང་རྩོམ་པའི་ལས་ལ་འཇུག་སྐབས་དོན་ཁོ་ནར་མི་དམིགས་པར་ཚིག་འབྲུ་མཛེས་པས་མཛེས་པ་བསྐྱེད་ཆེད་དུ་ཚིག་གི་སྦྱོར་བ་དག་བོད་པའི་སྐད་ཀྱི་སྦྱོར་བ་དང་མཐུན་ཞིང་སྡེབས་ལེགས་པའི་ངག་ལྡན་དགོས་ཏེ་དེ་གསུམ་ནི་མཁས་པའི་ཚོགས་ན་མཛེས་ཤིང་འཇིག་རྟེན་གླིང་ན་གྲགས་པའི་རིན་པོ་ཆེ་རྣམ་གསུམ་ཡིན་ཞེས་རྣམ་དཔྱོད་དང་ཉམས་ལེན།ངག་སྦྱོར་བཅས་རང་རྒྱུད་ལ་མངའ་དགོས་ལ་དེ་དག་ཕན་ཚུན་འབྲེལ་མེད་དུ་རྒྱུད་ལ་ལྡན་དགོས་པ་ཡིན་ཞེས་གསུངས།མ་ཟད་བོད་ཀྱི་རྩོམ་པའི་ཤེས་བྱ་ཞེས་པ་ནི་ལོགས་སུ་འདི་ཡིན་ཞེས་གཞུང་ལུགས་རང་ག་བ་ཞིག་ཏུ་བཏོན་རྒྱུ་ཡོད་པ་ཞིག་མ་ཡིན་མོད།འོན་ཀྱང་དེ་ནི་བོད་ཀྱི་ཐུན་མོང་དང་མཐུན་མིན་གྱི་རིག་གནས་ཀུན་ལ་ཁྱབ་ཡོད་པ་གོང་དུ་ཟུར་ཙམ་ཞིག་བཤད་པ་ཡིན།སྣང་ཚུལ་དེ་ནི་བོད་ཀྱི་མཐུན་མིན་གྱི་ཁྱད་ཆོས་ཤིག་ཡིན་པར་མངོན།དེས་རྩོམ་རིག་སྨྲ་བའམ་རྩོམ་མཁན་གྱི་ཤེས་ཚད་ཟབ་ཏུ་གཏོང་བར་དམིགས་བསལ་གྱི་ནུས་པ་ཐོན་གྱི་ཡོད་དེ།བསླབ་པ་ཀུན་གྱི་གཞི་འཛིན་ཅིང་།།རིག་བྱེད་སྨྲ་བ་རྣམས་ཀྱི་རྒྱུ།།མིང་ཚིག་བརྗོད་པ་ཀུན་གྱི་གཞི།།ཡི་གེའི་སྦྱོར་བ་བཤད་པར་བྱ།།ཞེསསུམ་ཅུ་པའིགཞུང་དུ་བཤད་པ་བཞིན་དུ་ས་སྐྱ་པཎྜི་ཏ་ཀུན་དགའ་རྒྱལ་མཚན་གྱིས་མཛད་པའིམཁས་པ་རྣམས་འཇུག་པའི་སྒོའིརྩོམ་པ་ལ་འཇུག་པ་བཤད་པའི་ནང་དུདེ་ལྟར་ཐོག་མའི་ངག་རྣམས་བཤད་ནས་བསྟན་བཅོས་ཀྱི་ལུས་རྩོམ་པ་ན་སྒྲའི་རྒྱུ་ཡི་གེ་དང་།མིང་དང་ཚིག་གི་ཚོགས་གསུམ་བཤད་དོ།།ཞེས་རྩོམ་པའི་རྒྱུར་གྱུར་པའི་ཚོགས་གསུམ་གྱི་གོ་བ་སོ་སོར་བཤད་དེ་ད་གཟོད་རྒྱ་གར་གྱི་སྙན་གཞུངམེ་ལོང་མརབསྲེགས་བཅད་བརྡར་བའི་གསེར་བཞིན་དུ་བོད་ཀྱི་ལུགས་དང་མཐུན་པའི་རྒྱན་མང་དག་ཅིག་བོད་དུ་ཐོག་མར་བསྒྱུར་གནང་ནས་ཕྱིས་ཀྱི་ཤོང་བསྒྱུར་ལ་སྔོན་འགྲོའི་ཆ་རྐྱེན་བསྐྲུན་ཡོད་པ་དང་སྙན་གཞུང་བོད་འགྲེལ་དར་བར་ནུབ་ཏུ་མེད་པའི་བྱས་རྗེས་བཞག་ཡོད་པ་རེད།ཡིན་ཡང་བོད་ཀྱི་སྔ་རབས་རྩོམ་པའི་ཤེས་བྱ་མང་པོ་ཞིག་བདག་གི་མཐོང་ཡུལ་མཆིས་ཤིང་ཉིད་ཀྱི་མཐོང་སྣང་དུ་མ་གྱུར་པ་དང་།ཉིད་ཀྱི་བློ་སྣར་ཡོད་ཅིང་བདག་གི་དབང་པོའི་ཡུལ་དུ་མཆིས་པ་མང་དུ་ཡོད་པས་ང་ཚོས་དོན་གྱི་མཐིལ་ཕྱིན་པ་གང་ཡིན་པ་ཞིག་མ་རྟོགས་ཀྱང་ཐང་མོད།དེ་ལས་དོན་སྤྱིའི་ཚུལ་གྱི་བོད་ཀྱི་སྔ་རབས་རྩོམ་པའི་ཤེས་བྱ་ཟེར་ན་དེ་འདྲ་ཞིག་ཡིན་པ་དང་།དེས་བོད་ཀྱིས་མི་རིགས་ཁྱད་ཉམས་མངོན་སྟངས་གང་ཡིན་ཞར་གྱིས་མངོན་སུམ་དུ་རྟོགས་ངེས་ཤིང་དོན་ངོ་མར་ང་ཚོས་བོད་སྔ་རབས་ཀྱི་རིག་གཞུང་དག་ལ་མིག་གཤར་བྱེད་དགོས་པ་ནི་བོད་པ་ཞིག་གི་ངོས་ནས་བསྒྲུབ་དགོས་པའི་ལས་འགན་ཞིག་རེད་ལ་ལྷག་པར་བོད་ཀྱི་མཁས་མིང་འཛིན་པའི་རྒན་པོ་ལོ་ལོན་ཚོ་དང་གཞོན་སྐྱེས་མཁས་པ་དང་བོད་ཀྱི་གཙུག་ལག་གི་སློབ་ཆེན་ཁག་གི་སློབ་གཉེར་བ་ཚོས་དོར་དུ་མེད་པའི་རིག་གནས་ཀྱིས་བཅོལ་བའི་ལས་འགན་ཞིག་དང་མི་རིགས་ཀྱིས་རེ་བའི་མིག་ཆུ་ཞིག་ཀྱང་རེད་འདུག་པས་མི་རིགས་གཞན་གྱི་རྩོམ་རིག་སྣ་ལེགས་ཅུང་ཙམ་མཐོང་མ་ཐག་ཏུ་ལམ་སེངརྐྱང་ཤར་འདྲོགས་རྗེས་ལ།།བུང་བུའི་དགའ་འདྲོགས།།ཀྱི་ལང་ཚོའི་ངར་ཤུགས་ཤིག་སྟོན་རྒྱུ་མེད།གལ་ཏེ་སྐྱོན་གྱི་ཆ་ཡོད་ན་དེ་མི་བཅོས་པར་ཨུ་ཚུགས་ཀྱི་སྨྲ་ར་དཀར་པོ་དང་མགོ་སྐྱེས་དཀར་པོ་དེ་བྱིལ་བྱིལ་བྱེད་བཞིན་སྐྱུར་རྩི་དང་འདྲེས་པའི་རྣམ་ཤེས་ཀྱི་ཚུགས་ཀ་བཟུང་ན་དེ་ལ་མཁས་པ་མི་ཟེར་ལ་དེ་ལ་མེས་པོ་ཡང་མི་འབོད།འདི་ནི་བདག་གིས་བརྗོད་པའི་སྔ་རབས་བོད་ཀྱི་རྩོམ་པའི་ཤེས་བྱའི་མི་རིགས་ཀྱི་རང་བཞིན་སྐོར་ཞེས་པ་དེ་ཡིན་ནོ།།ཞར་བོད་ཀྱི་སྔ་རབས་རྩོམ་པའི་ཤེས་བྱ་གང་དང་གང་ཡོད་མེད་ཀྱི་གསལ་བཤད་དམ་ངོ་སྤྲོད་ཀྱི་ཚུལ་དུ་རེའུ་མིག་ཅིག་འགོད་ན་འདི་ལྟར་ཏེ།